

Αρκαλοχώρι, 02/ 10 /2025

Προς: ΜΜΕ

**ΔΕΛΤΙΟ ΤΥΠΟΥ**

**Συγχαρητήρια Δημάρχου Μινώα Πεδιάδας Βασίλη Κεγκέρογλου για την πανελλήνια διάκριση του μαθητή του 1ου Δημοτικού Αρκαλοχωρίου Κωνσταντίνου Τραμπάκουλου σε Μαθητικό Διαγωνισμό Ζωγραφικής**

Η Δημοτική Αρχή Μινώα Πεδιάδας εκφράζει την ιδιαίτερη χαρά και υπερηφάνεια της για την πανελλήνια διάκριση του 7χρονου μαθητή Κωνσταντίνου Τραμπάκουλου, ο οποίος φοιτά στη Β’ Τάξη του 1ου Δημοτικού Σχολείου Αρκαλοχωρίου.

Ο μικρός Κωνσταντίνος, ο οποίος πέρυσι ως μαθητής της Α’ Δημοτικού συμμετείχε στον 1ο Πανελλήνιο Μαθητικό Διαγωνισμό Ζωγραφικής του Ξενοδοχειακού Επιμελητηρίου Ελλάδος (ΞΕΕ) με θέμα «Ζωγραφίζω τη Φιλοξενία», κατάφερε να ξεχωρίσει ανάμεσα σε 2.300 συμμετοχές από όλη την Ελλάδα και να είναι ένας από τους 18 νικητές (3 παιδιά ανά τάξη) του διαγωνισμού (ο μοναδικός σε επίπεδο Νομού Ηρακλείου). Η διάκριση του αποτελεί ένα δυνατό μήνυμα έμπνευσης, ελπίδας και δημιουργικότητας, ενώ αξίζει να σημειωθεί ότι η βράβευση από την Υπουργό Παιδείας Σοφίας Ζαχαράκη και Τουρισμού Όλγα Κεφαλογιάννη, πραγματοποιήθηκε το Σάββατο 27 Σεπτεμβρίου, ανήμερα της συμπλήρωσης 4 χρόνων από τον καταστροφικό σεισμό του 2021 που έπληξε την περιοχή.

Είναι ιδιαίτερα συγκινητικό το γεγονός ότι ο Κωνσταντίνος φοιτά σε ένα από τα σεισμόπληκτα σχολεία του Δήμου, το οποίο λειτουργεί ακόμα σε οικίσκους. Επιπλέον, η οικογένειά του είχε μετακομίσει στο Αρκαλοχώρι, καθώς το σπίτι τους στα Ρουσσοχώρια είχε κριθεί κόκκινο από τον σεισμό και κατεδαφίστηκε.

**Ο Δήμαρχος Μινώα Πεδιάδας, Βασίλης Κεγκέρογλου, δήλωσε σχετικά:**

«Συγχαίρουμε θερμά τον μικρό μαθητή του Δήμου μας, Κωνσταντίνο Τραμπάκουλο για την πανελλήνια διάκριση του, με τη βράβευση του, να κουβαλά και το πολύ σημαντικό μήνυμα ότι η δημιουργικότητα και η αισιοδοξία δεν περιορίζονται από καμία δυσκολία. Είναι ένα φωτεινό παράδειγμα για όλα τα παιδιά μας και μία απόδειξη ότι ακόμα και μέσα από προσωρινές αίθουσες, μπορούν να γεννηθούν μεγάλα όνειρα. Θερμά συγχαρητήρια αξίζουν στην οικογένειά του για τη στήριξη, όπως και στη δασκάλα εικαστικών του σχολείου, Θεανώ Μυλωνάκη. Ο Δήμος μας, θα βρίσκεται πάντα δίπλα στα παιδιά που τιμούν τον τόπο μας με το ταλέντο και τη θέλησή τους. Είναι σημαντικό να αναφέρουμε ότι ο Δήμος με την συνεργασία των Υπουργείων Εσωτερικών και Κλιματικής Κρίσης & Πολιτικής Προστασίας έχει προχωρήσει στη σύνταξη του προγράμματος σχολικής στέγης με προτεραιότητες- μεταξύ άλλων- την κατασκευή νέου κτιρίου για το 1ο Δημοτικό Σχολείο Αρκαλοχωρίου. Μάλιστα, αγοράστηκε πρόσφατα νέο οικόπεδο 6.300 στρεμμάτων και εκπονείται το κτιριολογικό πρόγραμμα για να ανατεθεί η μελέτη».